Diari Oficial de la Generalitat Valenciana


Sumari del DOGV 6647, del 09-11-2011 (2011/11090)

RESOLUCIÓ de 26 de setembre de 2011, del director general de Producció Agrària i Ramaderia de la Conselleria d'Agricultura, Pesca, Alimentació i Aigua, per la qual s'autoritza l'ús d'ocells de l'orde dels anseriformes com a reclam durant la caça d'aus en els municipis de la Comunitat Valenciana inclosos en l'annex II de l'Orde APA/2442/2006, de 27 de juliol, per a la temporada de caça 2011-2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6647

Data del DOGV
:   09-11-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/11763


Data del document
:   26-09-2011

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Resolució

Anàlisi jurídica

RESOLUCIÓ de 26 de setembre de 2011, del director general de Producció Agrària i Ramaderia de la Conselleria d'Agricultura, Pesca, Alimentació i Aigua, per la qual s'autoritza l'ús d'ocells de l'orde dels anseriformes com a reclam durant la caça d'aus en els municipis de la Comunitat Valenciana inclosos en l'annex II de l'Orde APA/2442/2006, de 27 de juliol, per a la temporada de caça 2011-2012. [2011/11131]  
Vista la sol·licitud efectuada per Juan Quiles Tarazona, amb DNI 72813116O, com a president de la Junta Gestora de la Federació de Caça de la Comunitat Valenciana, amb domicili a la plaça de Cánovas del Castillo, núm. 8, 3r, 9a, 46969 de València, en la qual sol·licita, sobre la base de l'Orde ARM/3301/2008, que modifica l'Orde APA/2442/2006, l'autorització per a la utilització d'aus com a reclam per a caça en els municipis inclosos en l'annex II de l'Orde APA/2242/2006, i vistos els antecedents de fet següents.   
  
Antecedents de fet  
Primer. En data de registre d'entrada 14 de setembre de 2011, s'hi va presentar la sol·licitud efectuada per Juan Quiles Tarazona, amb DNI 13321205X, com a president de la Junta Gestora de la Federació de Caça de la Comunitat Valenciana, amb domicili a la plaça de Cánovas del Castillo, núm. 8, 3r, 9a, 46960 de València, en la qual sol·licitava, sobre la base de l'Orde ARM/3301/2008, que modifica l'Orde APA/2442/2006, l'autorització per a la utilització d'aus com a reclam per a caça en els municipis inclosos en l'annex II de l'Orde APA/2242/2006.  
Segon. La situació epidemiològica de la Comunitat Valenciana respecte a la influença aviària no ha variat des de la publicació de la Resolució de 23 de desembre 2010, de la directora general de Producció Agrària de la Conselleria d'Agricultura, Pesca i Alimentació, per la qual es va autoritzar l'ús d'ocells de l'orde dels anseriformes com a reclam durant la caça d'aus en els municipis de la Comunitat Valenciana inclosos en l'annex II de l'Orde APA/2442/2006, de 27 de juliol, per a la temporada de caça 2010-2011.  
  
Fonaments de dret  
Primer. D'acord amb allò que s'establix en l'article 11 del Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua, correspon a la Direcció General de Producció Agrària i Ramaderia la competència en matèria de sanitat animal.  
  
Segon. En l'Orde APA/2442/2006, de 27 de juliol, per la qual s'establixen mesures específiques de protecció en relació amb la influença aviària, s'establixen en l'article 5 les mesures de bioseguretat en els municipis inclosos en l'annex II, entre estes, en el seu apartat a, s'establix que queda prohibida la utilització d'ocells dels ordes anseriformes i Charadriiformes com a reclam durant la caça d'aus.  
Tercer. L'Orde ARM/1936/2011, de 5 de juliol, en l'article únic apartat u, modifica l'article 5 de l'Orde APA/2442/2006, de 27 de juliol, i permet la utilització d'enzes, identificats per mitjà de sistema d'anellatge, registrats davant de l'autoritat competent i supervisats per l'esmentada autoritat, per a atraure aus silvestres destinades a mostratge en virtut dels programes de vigilància d'influença aviària i per a la realització de projectes d'investigació, estudis ornitològics o qualsevol altra activitat autoritzada per l'autoritat competent.  
La seua autorització només serà possible després d'una avaluació de risc favorable i després de comprovar l'aplicació de les mesures de bioseguretat adequades. Estes mesures inclouran, almenys, que el manteniment es realitzarà davall estricta separació de les aus de corral domèstiques o un altre tipus d'aus captives; que se sotmetran a un sistema específic de vigilància, registre i notificació del seu estat de salut, i de les proves de laboratori en relació amb la influença aviària al final de cada temporada de caça i en cas de mort en les àrees identificades com d'especial risc per a la introducció de la influença aviària; adequada neteja i desinfecció dels mitjans de transport i equips usats per al desplaçament per les zones on se situen els enzes; mecanismes de control de desplaçaments, i desenvolupament i aplicació d'unes directrius de bones pràctiques en matèria de bioseguretat que detallen les mesures anteriors.  
Les sol·licituds que complisquen els requisits anteriors seran estudiades per l'autoritat competent, que valorarà en cada cas la idoneïtat de les mesures de bioseguretat previstes. En els casos en què s'estime que s'ha de concedir una excepció d'acord amb esta normativa, el conjunt de la informació, juntament amb una avaluació de risc, al seu torn, s'han de remetre al Ministeri de Medi Ambient, i Medi Rural i Marí per al seu trasllat per este a la Comissió de la Unió Europea i posteriorment i als mateixos efectes s'ha de remetre informe amb periodicitat mensual sobre les mesures de bioseguretat adoptades.  
Quart. La Resolució de 23 de desembre 2010, de la directora general de Producció Agrària de la Conselleria d'Agricultura, Pesca i Alimentació, per la qual s'autoritza l'ús d'ocells de l'orde dels anseriformes com a reclam durant la caça d'aus en els municipis de la Comunitat Valenciana inclosos en l'annex II de l'Orde APA/2442/2006, de 27 de juliol, per a la temporada de caça 2010-2011.  
  
Resol:  
Autoritzar l'ús d'ocells de l'orde dels anseriformes com a reclam durant la caça d'aus en els municipis de la Comunitat Valenciana inclosos en l'annex II de l'Orde APA/2442/2006, de 27 de juliol, davall les condicions següents:   
1. Únicament es poden acollir a esta autorització els caçadors de la Comunitat Valenciana que:  
a) Estiguen en actiu (amb les corresponents llicències i permisos en vigor).  
b) Les aus dels quals estiguen ubicades en els municipis inclosos en l'annex II de l'Orde APA/2242/2006 i acompanyen els seus propietaris en el moment de realitzar l'activitat de la caça.  
2. La Federació de Caça de la Comunitat Valenciana, com a entitat col·laboradora de la Generalitat, actuarà com a interlocutor amb l'administració i proporcionarà els mitjans necessaris per a la correcta aplicació de les mesures previstes.  
3. S'ha de disposar d'un veterinari habilitat.   
4. S'autoritzarà un màxim de 7 ocells de l'orde dels anseriformes com a reclam per a la caça d'aus per sol·licitant i la seua ubicació.   
  
5. Totes les aus que seran utilitzades com a reclam per primera vegada han d'estar identificades amb sistema d'anellatge, sotmetre's a la presa de mostres i posterior anàlisi per a la detecció d'influença aviària en un laboratori autoritzat en matèria de sanitat animal, amb resultat negatiu al virus de la influença aviària tipus H5 o H7, de forma prèvia a la seua autorització.  
6. Les aus que van ser autoritzades per a la seua utilització com a reclam en la temporada 2010-2011 i que s'utilitzen en la temporada 2011-2012 han d'haver sigut sotmeses amb resultat negatiu a les proves esmentades anteriorment quan finalitze l'esmentada temporada.  
7. Així mateix totes les aus sense excepció que hagen sigut autoritzades per a la seua utilització com a reclam han de ser sotmeses a les proves esmentades anteriorment quan finalitze la temporada 2011-2012.  
8. L'autorització tindrà validesa per a la temporada de caça 2011-2012.  
  
Esta resolució no posa fi a la via administrativa i contra esta es pot interposar en el termini d'un mes, a comptar des de l'endemà de la recepció, recurs d'alçada davant de l'òrgan competent, de conformitat amb allò que es disposa en els articles 114 a 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 26 de setembre de 2011.- El director general de Producció Agrària i Ramaderia: Manuel Lainez Andrés.